Þingræður haldnar á Alþingi Íslendinga

Áður en gengið er til dagskrár þykir mér rétt að lesa bréf sem mér hefur borist sem forseta Alþingis, dags. í dag, 1. október 2003, í Reykjavík, frá forsrh.: ,,Í fréttum Stöðvar 2 var upplýst að fréttastofa fyrirtækisins hefði fengið senda stefnuræðu forsætisráðherra. Bar skjalið með sér að vera trúnaðarmál, svo sem lögboðið er samkvæmt 73. gr. þingskapa, þar til ræðan hefur verið flutt á Alþingi. Birti fréttastofan marga kafla úr ræðunni. Ekki var um að ræða að fréttastofan hefði fengið upplýsingar um eitthvað misjafnt sem yfirvöld vildu fela og því hefði almenningur ríka hagsmuni af því að trúnaðurinn væri rofinn. Þótt fréttastofan hafi þannig hegðað sér með ósæmilegum hætti er framganga ónafngreinds þingmanns alvarlegri. Ljóst er að fréttamaður Stöðvar 2 hefur leitað eftir upplýsingum úr ræðunni hjá nokkrum þingmönnum og að einn þeirra hefur boðist til að láta hann hafa ræðuna. Þeir þingmenn sem fréttamaðurinn leitaði til um trúnaðarbrot hljóta hver um sig að vera hugsandi yfir hvers vegna fréttamaðurinn teldi þá líklegri en aðra til að brjóta trúnað. Sá þingmaður sem trúnaðinn braut lætur slíkan grun hins vegar liggja yfir starfssystkinum sínum. Það er alvarlegt. Það er einnig umhugsunarefni að eftir framgöngu viðkomandi þingmanns hefur viðkomandi fréttastofa sérstakt tak á þingmanninum um langa framtíð. Því miður er nauðsynlegt að gera breytingu á þingsköpum vegna þessa atviks, t.d. í þá veru að forsætisráðherra flytji stefnuræðu sína án þess að gefa þingmönnum færi á að sjá hana áður, sú regla mun algengust annars staðar, ellegar að þeim þingmönnum, sem ákveðnir hafa verið sem ræðumenn annarra flokka, verði send ræðan innan hins lögboðna fyrirvara. Davíð Oddsson.``

Ég óska varaforsetum til hamingju með kjörið og velfarnaðar í starfi. Ég vænti þess að eiga góða samvinnu við varaforsetana um fundastörfin og önnur verkefni forsætisnefndar.

Forseti vill geta þess að þingmenn verða boðaðir til funda í fastanefndum á morgun og föstudag til þess fyrst og fremst að kjósa formenn og varaformenn nefnda. Fundatafla reglulegra nefndafunda verður send þingmönnum í pósti á morgun. Fyrstu fundir alþjóðanefnda verða boðaðir í næstu viku.

Leita þarf afbrigða frá þingsköpum þar sem samkomulag er milli þingflokka um annan ræðutíma í umræðum um stefnuræðu forsætisráðherra annað kvöld en kveðið er á um í 2. mgr. 73. gr. þingskapa, þ.e. að umferðir verði þrjár, 12 mínútur, 6 mínútur og 5 mínútur en forsætisráðherra hafi 20 mínútur í framsögu. Skoðast afbrigðin samþykkt ef enginn hreyfir andmælum. Þá vil ég geta þess að hv. þm. Sigurlín Margrét Sigurðardóttir er heyrnarlaus og þarf túlka við störf sín hér á Alþingi. Þegar hún flytur mál sitt á táknmáli úr ræðustóli í þessum sal munu túlkar taka sér sæti í þingsalnum við varamannsborðið hér fremst og flytja ræðu hennar munnlega. Skoðast þessi framkvæmd skv. 54. gr. þingskapa samþykkt svo og seta utanþingsmanna, þ.e. túlkanna í salnum á þingfundi, ef engar athugasemdir eru gerðar. Ræður Sigurlínar, eins og túlkarnir flytja þær, verða teknar upp og prentaðar í þingtíðindum eins og ræður annarra þingmanna. Þá þarf að leita afbrigða frá þingsköpum þegar hlutað verður um sæti hér á eftir til að tveir hv. þm., Helgi Hjörvar og Sigurlín Margrét Sigurðardóttir, sem dregur fyrir hönd Gunnars Örlygssonar, geti fengið sæti sem hentar fyrir þann búnað sem þau þurfa að hafa í þingsalnum meðan þingfundur stendur. Þetta eru sæti 32 fyrir Helga Hjörvar og 52 fyrir Gunnar Örlygsson og varamann hans, Sigurlín Margréti Sigurðardóttur. Skoðast afbrigðin samþykkt ef enginn hreyfir andmælum.